AH วางเป้าปี 65 รายได้โต 30% รับออเดอร์ไหลเข้า-ออกสินค้าใหม่หนุน
AH วางเป้าปี 65 รายได้โต 30% รับออเดอร์ไหลเข้า-ออกสินค้าใหม่หนุน พ่วงปัญหาขาดชิปคลี่คลาย คาดกลับสู่ภาวะปกติไตรมาส 2/65 เป็นต้นไป
AH วางเป้าปี 65 รายได้โต 30% รับออเดอร์ไหลเข้า-ออกสินค้าใหม่หนุน พ่วงปัญหาขาดชิปคลี่คลาย คาดกลับสู่ภาวะปกติไตรมาส 2/65 เป็นต้นไป
16 มี.ค. 2565

นายเย็บ ซู ชวน ประธานกรรมการบริหาร บริษัท อาปิโก ไฮเทค จำกัด (มหาชน) หรือ AH เปิดเผยว่า บริษัทตั้งเป้ารายได้ปี 65 เติบโต 30% จากปี 64 ที่มีรายได้รวม 20,967 ล้านบาท โดยมีปัจจัยหนุนจากคำสั่งซื้อชิ้นส่วนรถยนต์จากลูกค้าค่ายรถยนต์ต่างๆ ยังเข้ามาอย่างต่อเนื่อง อีกทั้งบริษัทออกผลิตภัณฑ์ใหม่ คือ ชิ้นส่วนยานยนต์ประเภท Salisbury Axle เพลาแบบใหม่สำหรับรถกระบะ และสามารถใช้กับรถยนต์ไฟฟ้าได้ ซึ่งนอกจากจะรองรับคำสั่งซื้อในไทยแล้ว ยังสามารถรับคำสั่งซื้อจากทั่วโลกได้ด้วย คาดว่าจะสร้างรายได้ให้กับบริษัทราว 700 ล้านบาทในปีแรก และเพิ่มขึ้นเป็นหลัก 1 พันล้านบาทในปีต่อไป
ขณะที่ปัญหาการขาดแคลนไมโครชิปทั่วโลกเริ่มมีสถานการณ์ดีขึ้นได้ในปัจจุบันหลังจากผู้ผลิตชิปในตลาดมีการผลิตต่อเนื่อง ทำให้ปริมาณซัพพลายของชิปในตลาดเพิ่มขึ้น และมองว่าจะกลับสู่ภาวะปกติได้ในไตรมาส 2/65 เป็นต้นไป โดยภาพรวมแล้วแถบเอเชีย จะได้รับผลกระทบจากชิปขาดตลาดไม่มาก เนื่องจากชิพส่วนใหญ่มาจากประเทศมาเลเซีย เวียดนาม และไต้หวัน และมีในประเทศบางส่วน
อย่างไรก็ตาม ในด้านของต้นทุนราคาเหล็กที่เพิ่มขึ้นมาจากผลกระทบสงครามระหว่างรัสเซียและยูเครนนั้น บริษัทได้มีการส่งผ่านต้นทุนดังกล่าวไปกับลูกค้า ซึ่งจะมีการปรับราคาให้สอดคล้องกับต้นทุนในช่วงนั้นๆ โดยที่ต้นทุนการผลิตของบริษัทส่วนใหญ่สัดส่วน 70% เป็นวัตถุดิบเหล็ก โดยการที่ส่งผ่านต้นทุนไปให้กับลูกค้า ทำให้บริษัทมีผลกระทบจากต้นทุนที่เกิดขึ้นจำกัด และยังสามารถรักษาความสามารถในการทำกำไรได้ และคาดว่าราคาเหล็กจะกลับสู่ภาวะปกติหลังสงครามคลี่คลายลง
ส่วนธุรกิจดีเลอร์ขายรถของบริษัทในปีนี้คาดว่าจะยังสามารถทำยอดขายได้ดีต่อเนื่อง จากการที่ยังคงมีลูกค้าเข้ามาซื้อรถยนต์อย่างต่อเนื่อง และในปีนี้จะมีการรับรู้รายได้จากการเป็นดีลเลอร์ขายรถค่าย MG และ Mazda เข้ามาเต็มปี ส่วนธุรกิจด้านการผลิตกลุ่มสินค้า IoT นั้นยังเป็นช่วงเริ่มต้น ซึ่งในปีนี้เริ่มมีออเดอร์เกี่ยวกับการผลิตชิ้นส่วนอุปกรณ์ GPS และอุปกรณ์ติดตามเข้ามามากขึ้น